
PËR MIRATIMIN E LEJES PËR NDËRTIMIN DHE SHFRYTËZIMIN E LINJËS TREGTARE, ME RRYMË TË VAZHDUAR, TË INTERKONJEKSIONIT, VLORË (SHQIPËRI)-BRINDIZI JUG (ITALI)

Në mbështetje të nenit 100 të Kushtetutës dhe të ligjit nr.9776, datë 12.7.2007 “Për disa ndryshime në ligjin nr.9072, datë 22.5.2003 “Për sektorin e energjisë elektrike”, të ndryshuar”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

Vendosi:

1. Miratimin e ndërtimit të linjës tregtare, me rrymë të vazhduar, të interkonjeksionit, Vlorë (Shqipëri) – Brindizi Jug (Itali).
2. Miratimin e lejes nr.2, datë 10.12.2007, dhënë nga Ministri i Ekonomisë, Tregtisë dhe Energjetikës shoqërisë “Moncada Construzioni” s.r.l., për ndërtimin dhe shfrytëzimin e linjës tregtare, me rrymë të vazhduar, të interkonjeksionit, Vlorë (Shqipëri)-Brindizi Jug (Itali), pa akses të palëve të treta mbi këtë linjë, sipas tekstit, që i bashkëlidhet këtij vendimi.
3. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


Republika e Shqipërisë
Ministria e Ekonomisë, Tregtisë dhe Energjetikës

Në mbështetje të ligjit nr.9778, datë 12.7.2007 “Për disa ndryshime në ligjin nr.9072, datë 22.5.2003 “Për sektorin e energjisë elektrike”, të ndryshuar”, dhe në zbatim të vendimit të Këshillit të Ministrave nr.529, datë 15.8.2007 “Për miratimin e kritereve dhe të procedurave të aplikimit e të miratimit të lejeve të ndërtimit të linjave tregtare të interkonjeksionit”, ndryshuar me vendimin e Këshillit të Ministrave nr.725, datë 7.11.2007 “Për disa ndryshime në vendimin e Këshillit të Ministrave nr.529, datë 15.8.2007 “Për miratimin e kritereve dhe të procedurave të aplikimit e të miratimit të lejeve të ndërtimit të linjave tregtare të interkonjeksionit”, i jepet Shoqërisë “Moncada Construzioni” s.r.l.; e përfaqësuar në Shqipëri nga shoqëria “Interconnector Albania” sh.p.k.; regjistruar në Qendrën Kombëtare të Regjistrimit (QKR), Tiranë, në datën 31.10.2007; regjistruar në Drejtorinë e Përgjithshme të Tatimeve, me numër NIPT-i, K72312009B me seli: rruga “Nikolla Tupe”, nr.5, kati I, Tiranë, leje për ndërtimin dhe shfrytëzimin e linjës tregtare me rrymë të vazhduar të interkonjeksionit, Vlorë (Shqipëri)-Brindizi Jug (Itali),  nr.2, datë 10.12.2007.
- Leja jepet për ndërtimin dhe shfrytëzimin e linjës tregtare të interkonjeksionit, me rrymë të vazhduar, Vlorë (Shqipëri)-Brindizi Jug (Itali) pa akses të palëve të treta.
- Shoqëria “Moncada Construzioni” s.r.l. ka të drejtën e shfrytëzimit të kapacitetit të kësaj linje, vetëm pasi ajo të ketë vënë në punë Parkun e Erës për prodhimin e energjisë elektrike në zonën e Vlorës.
- Karakteristikat kryesore të linjës janë:
1. linjë e tensionit të lartë e rrymës së vazhduar;
2. drejtimi i kalimit të energjisë do të jetë në të dy drejtimet: Shqipëri-Itali dhe Itali-Shqipëri;
3. tensioni nominal do të jetë: Ud=500 kV;
4. kapaciteti total i fuqisë transmetuese të kësaj linje është 500 MW;
5. kapaciteti që i lihet në dispozicion “Moncada Construzioni” s.r.l., pa akses të palëve të treta, është 400 MW.
- Puna pë rindërtimin e linjës duhet të fillojë brenda 12 (dymbëdhjetë) muajve nga data e hyrjes në fuqi të kësaj lejeje. Leja hyn në fuqi sipas pikës 4.6 të vendimit të Këshillit të Ministrave nr.529, datë 15.8.2007 “Për miratimin e kritereve dhe të procedurave të aplikimit e të miratimit të lejeve të ndërtimit të linjave tregtare të interkonjeksionit”.
- Fillimi i punës për ndërtimin e linjës vërtetohet me paraqitjen nga ana e shoqërisë “Moncada Construzioni” s.r.l. te Ministria e Ekonomisë, Tregtisë dhe Energjetikës të dokumentacionit përkatës dhe të nënshkrimit të një procesverbali me këtë ministri.
- Koha e realizimit të projektit për ndërtimin e kësaj linje, lidhja me sistemin elektroenergjetik shqiptar dhe vënia në punë e tyre do të jetë 26 (njëzet e gjashtë) muaj nga data e fillimit të punës për ndërtimin e saj.
- Leja jepet me të drejtën që shoqëria “Moncada Construzioni” s.r.l., ta përdorë 80% të kapacitetit transmetues të kësaj linje, për periudhën 20 vjet nga data e vënies në punë të tyre.
- 20% e kapacitetit transmetues të kësaj linje i jepet për shfrytëzim pa pagesë OST sh.a.-së Shqipëri për të gjithë këtë periudhë.
- Në rastet kur linja tregtare e rrymës së vazhduar punon e ndarë nga sistemi elektroenergjetik shqiptar, atëherë shoqëria “Moncada Construzioni” s.r.l. është e detyruar t’i kalojë OST sh.a.-së, 20% të fitimit të realizuar nga transitimi i energjisë elektrike nëpër këtë linjë.
- Gjatë të gjithë periudhës së ndërtimit dhe të funksionimit të linjës së interkonjeksionit, shoqëria “Moncada Construzioni” s.r.l. është e detyruar ta respektojë të gjithë kuadrin ligjor dhe rregullator të sektorit të energjisë elektrike.
- Shoqëria “Moncada Construzioni” s.r.l. sh.a. duhet që, para fillimit të punimeve, të lidhë një kontratë me OST sh.a.-në, për mënyrën e ndërtimit dhe të funksionimit të linjës tregtare të interkonjeksionit.


- Për të gjithë kohëzgjatjen e lejes, edhe sikur të jetë një situatë e kapaciteteve të limituara, shoqëria “Moncada Construzioni” s.r.l., do t’i sigurojë falas OST sh.a.-së kuotën e kapaciteteve, për të cilën nuk i është dhënë përjashtimi nga aplikimi i së drejtës për akses të palëve të treta.
- Të gjitha asetet që mundësojnë funksionimin e kësaj linje dhe kalimin e energjisë elektrike nga njëri vend te tjetri, në fund të periudhës së lejes i kalojnë OST sh.a.-së në Shqipëri pa pagesë.
- Pjesa e rrjetit, që do të ndërtohet nga “Moncada Construzioni” s.r.l., për të realizuar lidhjen e linjës tregtare të interkonjeksionit me rrjetin ekzistues të transmetimit, që në ndërtimin e saj do të jetë pjesë e rrjetit kombëtar të transmetimit dhe kalon në pronësi të OST sh.a.-së pa pagesë.
- Pika e lidhjes së rrjetit elektrik, të ndërtuar nga shoqëria “Moncada Construzioni” s.r.l., me sistemin elektroenergjetik shqiptar do të jetë konform marrëveshjes që kjo shoqëri do të lidhë me OST sh.a.-në.
- OST sh.a. nuk është e detyruar ta transitojë, në rrjetin e administruar prej saj, energjinë elektrike të prodhuar nga Parku i Erës.
- OST sh.a. nuk është e detyruar të transitojë, në rrjetin e administruar prej saj, energji elektrike të siguruar nga burime të tjera gjeneruese brenda apo jashtë Shqipërisë dhe që duhen transmetuar në drejtim të Italisë nëpërmjet kësaj linje tregtare interkonjeksioni, për llogari të shoqërisë “Moncada Construzioni” s.r.l.
- Brenda një periudhe prej 12 muajsh, nga data e hyrjes në fuqi të kësaj leje, shoqëria “Moncada Construzioni” s.r.l. duhet të depozitojë pranë Ministrisë së Ekonomisë, Tregtisë dhe Energjetikës dokumentet përkatëse, që vërtetojnë mbështetjen dhe garancinë financiare për realizimin e këtij projekti.
- Leja konsiderohet automatikisht e revokuar në rastet kur:
1. Shoqëria “Moncada Construzioni” s.r.l. nuk paraqet brenda një periudhe prej 12 muajsh, nga data e lëshimit të kësaj lejeje, të gjithë dokumentacionin, autorizimet apo lejet e ndryshme, të lëshuara nga autoritetet e shtetit italian, që kërkohen për ndërtimin e kësaj linje;
2. Shoqëria “Moncada Construzioni” s.r.l. nuk fillon punën në afatin e parashikuar në këtë leje. Fillimi i punës vërtetohet me dokumentacionin përkatës dhe procesverbalin e mbajtur me Ministrinë e Ekonomisë, Tregtisë dhe Energjetikës;
3. Shoqëria “Moncada Construzioni” s.r.l. nuk përfundon në afatin e përcaktuar në këtë leje realizimin e plotë të projektit për ndërtimin e kësaj linje, lidhjen me sistemin elektroenergjetik shqiptar, sipas skemës së rënë dakord me OST sh.a.-në dhe vënien në punë të tyre;
4. Shoqëria “Moncada Construzioni” s.r.l. nuk paraqet, para fillimit të punimeve për ndërtimin e kësaj linje, dokumentacionin përkatës që provon fillimin e ndërtimit të burimit gjenerues të energjisë elektrike, për transmetimin e së cilës është kërkuar ndërtimi i kësaj linje;
5. Shoqëria “Moncada Construzioni” s.r.l. nuk depoziton pranë Ministrisë së Ekonomisë, Tregtisë dhe Energjetikës, brenda një periudhe 12-mujore, dokumentet përkatëse, që vërtetojnë mbështetjen dhe garancinë financiare për realizimin e këtij projekti.
- Për rastet kur shoqëria “Moncada Construzioni” s.r.l. nuk përmbush detyrimet e përcaktuara në shkronjat “d”, “e” dhe “f të pikës 2.3 të vendimit të Këshillit të Ministrave nr.529, datë 15.8.2007 “Për miratimin e kritereve dhe të procedurave të aplikimit e të miratimit të lejeve të ndërtimit të linjave tregtare të intekonjeksionit”, si dhe nuk merr masat e menjëhershme për sigurimin e sistemit elektrik kombëtar, ministria i jep 30 ditë kohë për t’i përmbushur detyrimet. Nëse shoqëria “Moncada Construzioni” s.r.l., përsëri nuk i përmbush ato, atëherë leja e dhënë revokohet.
- Kohëzgjatja e kësaj leje është 20 vjet duke filluar nga data e vënies në punë të kësaj linje.
Ministri i Ekonomisë, Tregtisë 
dhe Energjetikës
Genc Ruli


